## Uredba o stambenom zbrinjavanju članova obitelji smrtnog stradaloga, zatočenoga ili nestaloga hrvatskog branitelja iz Domovinskog rata i HRVI iz Domovinskog rata

### NN 86/2005 (15.7.2005.), Uredba o stambenom zbrinjavanju članova obitelji smrtnog stradaloga, zatočenoga ili nestaloga hrvatskog branitelja iz Domovinskog rata i HRVI iz Domovinskog rata

# VLADA REPUBLIKE HRVATSKE

**1690**

Na temelju članaka 47. i 49. Zakona o pravima
hrvatskih branitelja iz Domovinskog rata i članova njihovih obitelji (»Narodne
novine«, broj 174/2004), Vlada Republike Hrvatske je na sjednici održanoj 8.
srpnja 2005. godine donijela

## UREDBU

### O STAMBENOM ZBRINJAVANJU ČLANOVA OBITELJI SMRTNO STRADALOGA, ZATOČENOGA ILI NESTALOGA HRVATSKOG BRANITELJA IZ DOMOVINSKOG RATA I HRVI IZDOMOVINSKOG RATA

OPĆE ODREDBE

Članak 1.

Ovom se Uredbom utvrđuje iznos, način i postupak
kao i mjerila za dodjelu stambenih kredita te dodjelu i otkup stanova ili kuća
osobama iz članka 36. stavka 3. Zakona o pravima hrvatskih branitelja iz
Domovinskog rata i članova njihovih obitelji (u daljnjem tekstu: Zakon).

Članak 2.

Stambeno zbrinjavanje prema ovoj Uredbi provodi
se dodjelom stambenih kredita, te dodjelom i otkupom stana ili kuće.

Stambeni kredit dodjeljuje se za sljedeće
namjene:

1.) za kupnju stana u organiziranoj izgradnji

2.) za kupnju stana ili kuće u vlastitoj
organizaciji

3.) za izgradnju kuće

4.) za kupnju korištena stana ili kuće u
vlasništvu Republike Hrvatske

5.) za poboljšanje uvjeta stanovanja

6.) za proširenje stambenog prostora:

– za nadogradnju, nastavak izgradnje i dovršenje
obiteljske kuće

– za razliku u površini između stambene površine
koju koristi i odgovarajuće stambene površine koja mu pripada.

Članak 3.

Pojedini pojmovi u smislu ove Uredbe imaju
sljedeće značenje:

– kupnja stana podrazumijeva kupnju dovršene ili
useljive kuće ili stana, odnosno kupnju kuće ili stana u izgradnji

– izgradnja podrazumijeva izgradnju kuće u
vlastitoj organizaciji

– kupnja korištena stana ili kuće u vlasništvu
Republike Hrvatske podrazumijeva kupnju stana ili kuće u vlasništvu Republike
Hrvatske uz obročnu otplatu pod pristupačnijim uvjetima od tržišnih u pogledu
kamata i rokova otplate, koju korisnik stambenog prostora iz članka 5. ove
Uredbe koristi nakon 7. studenoga 2001. godine

– proširenje stambenog prostora (neodgovarajućeg
stana ili kuće) podrazumijeva kupnju ili izgradnju (dogradnju, nadogradnju),
razliku u površini stana ili kuće koju korisnik stambenog kredita koristi i
odgovarajuće stambene površine na koju ostvaruje pravo prema članku 11. ove
Uredbe

– dovršenje kuće ili stana podrazumijeva
izvođenje radova kojima se neuseljivi pripadajući stambeni prostor dovodi u
funkciju stanovanja.

Poboljšanje uvjeta stanovanja u stanu ili kući u
vlasništvu korisnika stambenog kredita podrazumijeva:

– radove kojima se osiguravaju osnovni higijensko-zdravstveni
uvjeti

– uvođenje novih i zamjena dotrajalih
instalacija

– zamjenu dotrajalih, oštećenih i uništenih
građevinskih elemenata

– radove i preinake kojima se povećava
funkcionalnost ili sobnost postojećeg prostora.

Članak 4.

Pravo na dodjelu i otkup stana ili kuće, te na
dodjelu stambenog kredita za namjene propisane u članku 2. ove Uredbe ostvaruju
osobe iz članka 5. ove Uredbe, državljani Republike Hrvatske, a strani
državljani samo ako ih ne ostvaruju od države čiji su državljani ili od države
na čijem području imaju prebivalište, za čije stambeno zbrinjavanje ne postoje
zapreke propisane člankom 37. Zakona.

Članak 5.

Stambeno zbrinjavanje dodjelom stambenog kredita
provest će se prema sljedećem redoslijedu, na način da se zahtjevi razvrstaju u
jednu od sljedećih skupina:

**I. skupina**

a) obitelj smrtno stradaloga hrvatskog
branitelja iz Domovinskog rata

b) obitelj zatočenoga ili nestaloga hrvatskog
branitelja iz Domovinskog rata

c) HRVI iz Domovinskog rata s oštećenjem
organizma 100% - I. i II. skupine i članovi uže obitelji umrloga HRVI s istim
oštećenjem organizma

**II.
skupina**

a) HRVI iz Domovinskog rata s oštećenjem
organizma 90% i članovi uže obitelji umrloga HRVI s istim oštećenjem organizma

b) HRVI iz Domovinskog rata s oštećenjem organizma
80% i članovi uže obitelji umrloga HRVI s istim oštećenjem organizma

c) HRVI iz Domovinskog rata s oštećenjem
organizma 70% i članovi uže obitelji umrloga HRVI s istim oštećenjem organizma

d) HRVI iz Domovinskog rata s oštećenjem
organizma 60% i članovi uže obitelji umrloga HRVI s istim oštećenjem organizma

e) HRVI iz Domovinskog rata s oštećenjem
organizma 50% i članovi uže obitelji umrloga HRVI s istim oštećenjem organizma

**III.
skupina**

a) HRVI iz Domovinskog rata s oštećenjem organizma
40% i članovi uže obitelji umrloga HRVI s istim oštećenjem organizma

b) HRVI iz Domovinskog rata s oštećenjem
organizma 30% i članovi uže obitelji umrloga HRVI s istim oštećenjem organizma

c) HRVI iz Domovinskog rata s oštećenjem
organizma 20% i članovi uže obitelji umrloga HRVI s istim oštećenjem organizma.

Stambeno zbrinjavanje osoba iz navedenih skupina
osigurat će se prema raspoloživim sredstvima državnog proračuna, te sredstvima
ostvarenim otplatom kredita i obročnom prodajom kuća i stanova.

POSTUPAK ZA DODJELU
STAMBENIH KREDITA

Članak 6.

Zahtjev za dodjelu stambenog kredita osobe iz
članka 5. ove Uredbe podnose Ministarstvu obitelji, branitelja i
međugeneracijske solidarnosti (u daljnjem tekstu: Ministarstvo) na propisanom
obrascu i obvezni su se opredijeliti za jedan od predviđenih oblika stambenog
zbrinjavanja.

Zahtjevu za dodjelu stambenog kredita
podnositelj je obvezan priložiti svu dokumentaciju koja je propisana u prilogu
ove Uredbe i čini njezin sastavni dio.

Osobe iz članka 5. ove Uredbe podnose zahtjev za
dodjelu stambenog kredita najkasnije do 30. studenoga tekuće godine za iduću
kalendarsku godinu, preporučeno poštom.

Činjenice koje su odlučujuće za utvrđivanje
mjesta na Listi prvenstva uzimaju se u obzir na dan 30. studenoga tekuće
kalendarske godine.

Ako Ministarstvo utvrdi da podnositelj zahtjeva
ne ispunjava zakonske uvjete iz članka 36. Zakona ili da postoje zapreke iz
članka 37. Zakona za dodjelu stambenog kredita, rješenjem će se odbiti njegov
zahtjev.

Protiv rješenja iz prethodnog stavka ovog članka
podnositelj zahtjeva nema pravo žalbe, ali može pokrenuti upravni spor.

Članak 7.

Pravo na dodjelu stambenog kredita osobe iz
članka 5. ove Uredbe ostvaruju na temelju Liste prvenstva koju utvrđuje
Ministarstvo za svaku kalendarsku godinu.

Nakon bodovanja svakog podnositelja zahtjeva
izrađuje se Lista prvenstva koja se objavljuje u siječnju tekuće godine na
oglasnoj ploči ureda državne uprave u županijama.

Na Listu prvenstva može se uložiti prigovor u
roku 15 dana od objave.

Nakon isteka roka za prigovor Lista prvenstva iz
stavka 3. ovog članka postaje konačna, a primjenjuje se od 1. ožujka i vrijedi
do nove Liste prvenstva.

Članak 8.

Liste
prvenstva utvrđuju se prema županijama ovisno o prebivalištu osoba iz članka 5.
ove Uredbe.

Lista
prvenstva sadrži:

–
redni broj

–
ime i prezime podnositelja zahtjeva

–
broj članova obitelji

–
ukupan broj ostvarenih bodova

–
namjenu stambenog kredita.

Članak 9.

Pri odlučivanju o dodjeli stambenih kredita, pod
članovima uže obitelji sukladno ovoj Uredbi podrazumijeva se njegov bračni i
izvanbračni drug i djeca (bračna, izvanbračna, pastorčad i posvojena) koja u
trenutku donošenja odluke s podnositeljem zahtjeva žive u zajedničkom
domaćinstvu do punoljetnosti, odnosno do završetka redovna školovanja.

Iznimno od stavka 1. ovog članka djeca koja su
proglašena nesposobnom za privređivanje, odnosno samostalan rad smatraju se
članom zajedničkog domaćinstva neovisno o godinama života.

Kada članovi obitelji iz stavka 1. ovog članka
odvojeno podnose zahtjeve za dodjelu stambenog kredita, prvi nasljedni red
isključuje pravo sljedećega nasljednog reda.

Članak 10.

Ako se prilikom odlučivanja o dodjeli stambenog
kredita utvrdi da je podnositelj zahtjeva pokrenuo postupak za utvrđivanje
novog postotka oštećenja organizma, tijelo koje vodi postupak zastat će s
donošenjem odluke o dodjeli stambenog kredita do pravomoćnog okončanja postupka
povodom navedenog zahtjeva stranke.

Ako se imenovanom pravomoćnim rješenjem, čiji se
učinci protežu na vrijeme u kojem je imenovanom priznato pravo na dodjelu
stambenog kredita, utvrdi veći postotak oštećenja organizma od onog na temelju
kojeg je ostvario pravo na popust pri otplati kredita, imat će pravo zatražiti
priznavanje većeg popusta i kamatne stope pri daljnjoj otplati kredita.

Članak 11.

Odgovarajući stan određuje se prema broju
članova obitelji i to:

a) samac – stan površine 35 m2

b) dvočlana obitelj – stan površine 45 m2

c) tročlana obitelj – stan površine 60 m2

d) četveročlana obitelj – stan površine 70 m2

e) peteročlana obitelj – stan površine 80 m2

– za svakoga sljedećeg člana obitelji dodatnih
10 m2.

Odgovarajućim stanom će se smatrati i stan koji
odstupa od navedenih veličina za +/-10 m2.

Za HRVI iz Domovinskog rata s oštećenjem organizma
100% - I. skupine (izvan posebna programa Vlade Republike Hrvatske) smatrat će
se odgovarajućim i stan koji odstupa od navedenih veličina za +20%.

Iznimno, smatrat će se odgovarajućim stan ili
kuća izvan mjesta prebivališta ako su na područjima koja su zakonom utvrđena
kao područja od posebne državne skrbi, a koji su za 20 m2
veći od mjerila utvrđenih u stavku 1. ovog članka i ako na to pristane
podnositelj zahtjeva.

MJERILA ZA UTVRĐIVANJE
REDOSLIJEDA NA LISTI PRVENSTVA

Članak 12.

Određeno
mjesto na Listi prvenstva ostvaruje se bodovanjem svakog podnositelja zahtjeva
po sljedećim mjerilima:

1.)
obitelji smrtno stradaloga hrvatskog

branitelja i HRVI iz Domovinskog rata s

oštećenjem organizma od 100% – I. i II.
skupine                      110 bodova

2.) ostali HRVI i članovi uže obitelji
umrloga

HRVI – broj bodova prema postotku

oštećenja organizma                                                  od
100 do 20 bodova

3.) vrijeme provedeno u logoru:

– za svaki mjesec proveden u logoru                                          10
bodova

4.) vrijeme provedeno u Hrvatskoj vojsci:

– do mjesec dana                                                                            3
boda

– po jednom mjesecu                                                                   5
bodova

5.) trajna nesposobnost za samostalan rad

i privređivanje po članu obitelji                                                       24
boda

6.) broj stradalih srodnika sukladno

članku 8. Zakona:

– jedan član                                                                               12
bodova

– dva člana                                                                                    24
boda

– tri člana                                                                                  36
bodova

– za svakoga sljedećeg člana                                                      12
bodova

7.) broj uzdržavanih članova obitelji

(do 15, odnosno do 26 godina)

– jedan član                                                                               12
bodova

– dva člana                                                                                    24
boda

– tri člana                                                                                  36
bodova

– za svakoga sljedećeg člana                                                      12
bodova

8.) uvjeti stanovanja:

– u podstanarstvu                                                                      15
bodova

– u neodgovarajućem stanu ili kući                                             10
bodova

– kod roditelja                                                                                3
boda.

Ako dva podnositelja zahtjeva na Listi prvenstva
imaju isti broj bodova, prednost se utvrđuje prema točki 2.), odnosno
primjenjivat će se sljedeći daljnji kriterij – vrijeme pristupanja Hrvatskoj
vojsci.

DODJELA STAMBENIH
KREDITA

Članak 13.

Iznos kredita (K) za kupnju stana ili obiteljske
kuće i za izgradnju obiteljske kuće te razliku površine određuje se kao umnožak
vrijednosti etalonskog stana (E) i odgovarajuće površine stana (P) iz članka 11.
ove Uredbe po izračunu:

K=700 EUR×P u kunskoj protuvrijednosti

prema srednjem tečaju HNB-a na dan isplate.

Iznos kredita za kupnju stana u organiziranoj
izgradnji iz stavka 1. ovog članka umanjuje se za 30% ako su ti stanovi
izgrađeni na područjima posebne državne skrbi ili u naseljima manjim od 20.000
stanovnika (prema popisu stanovništva iz 2001. godine), te u naseljima većim od
20.000 stanovnika ako su prema očitovanju porezne uprave tržišne cijene
novoizgrađenih stanova manje od 700 EUR po m2.

Iznos kredita za kupnju kuća ili stanova koji su
izgrađeni u građevinama starijim od petnaest godina umanjit će se, osim popusta
navedenog u stavku 2. ovog članka, za dodatnih 20%.

Iznos stambenog kredita za kupnju kuće ili stana
u vlastitoj organizaciji utvrđuje se prema predugovoru o kupoprodaji, a najviše
700 EUR po m2 odgovarajuće površine iz
članka 11. ove Uredbe.

Etalonska cijena iz stavka 1. ovog članka
koristi se kao etalonska vrijednost do završetka programa stambenog
zbrinjavanja osoba iz članka 36. stavka 3. Zakona.

Članak 14.

Stambeni kredit za nadogradnju, odnosno nastavak
izgradnje i dovršenje obiteljske kuće odobrava se za odgovarajuću površinu iz
članka 11. ove Uredbe prema zapisniku stručne komisije, a sukladno kategoriji
potrebnih radova, za:

a) finalnu etapu izvedbe objekta (nabava i
montaža sanitarija, armature, rasvjetnih tijela, polaganje podnih obloga,
montaže grijaćih tijela i sl. radovi), po m2 stambene površine, u iznosu od 130 EUR

b) etapu dovršenja građevine od »roh-bau« do potpuna završenja građevine (radovi iz kategorije a), obrada
površina, zidova i stropova, montaža unutarnje stolarije i razvod instalacija
bez glavnih vodova), po m2 stambene
površine, u iznosu od 250 EUR

c) etapu dovršenja građevine od konstrukcije do
potpunog završenja građevine (radovi iz kategorije
b), te izvedbe kompletna razvoda svih instalacija, pregradnih zidova i vanjske
stolarije) po m2 stambene površine, u
iznosu od 400 EUR.

Stambeni kredit za poboljšanje uvjeta stanovanja
odobrava se za odgovarajuću površinu stana iz članka 11. ove Uredbe, prema
zapisniku Stručne komisije, sukladno kategoriji potrebnih radova, za:

a) obnovu radova u završnoj etapi izvedbe
objekta (radovi ličenja stolarije i zidova, promjena dijela keramičkih pločica,
brušenje i lakiranje parketa, izmjena dijela armature i izmjena dijela
rasvjetnih tijela) po m2 stambene
površine, u iznosu od 90 EUR

b) djelomičnu obnovu obrtničkih radova na
građevini (radovi kategorije a), te radovi zamjene dijela vanjske stolarije,
zamjene dijela limarije, zamjene dijela pokrova, zamjene dijela podova i sl. radove) po m2
stambene površine, u iznosu od 150 EUR

c) obnovu obrtničkih radova na građevini (radovi
kategorije b), te obnovu obloga zidova, obnovu unutarnje stolarije, zamjenu
kompletne limarije, obnovu fasade, obnovu pokrova i sl.
radove) po m2 stambene površine, u iznosu
od 260 EUR.

Kada je za poboljšanje stambenih uvjeta potrebno
izvesti više radova od radova iz stavka 1. ovog članka, iznos kredita ne može
se odobriti u iznosu većem od iznosa određena za obnovu obrtničkih radova na
građevini (kategorija c).

Članak 15.

Osobe iz članka 5. ove Uredbe kojima je
djelomično obnovljena kuća ili stan imaju pravo na dodjelu stambenog kredita za
poboljšanje uvjeta stanovanja, ako su podnijele zahtjev za jednokratnu novčanu
potporu na ime razlike tehničke izgrađenosti i opremljenosti odnosno na ime
razlike u površini do 12. prosinca 2002. godine, a o istome nije odlučeno.

Iznos
stambenog kredita za poboljšanje uvjeta stanovanja odredit će se nakon
utvrđenja činjeničnog stanja, a sukladno članku 14. stavku 2. ove Uredbe.

Članak 16.

Rokovi otplate stambenog
kredita za kupnju stana ili kuće, izgradnju kuće te razliku površine određuju
se u odnosu na odgovarajući stan iz članka 11. ove Uredbe i iznose:

– za stan, odnosno kuću do 45 m2                        15
godina

– za stan, odnosno kuću do 60 m2                        20
godina

– za stan, odnosno kuću do 70 m2                        25
godina

– za stan, odnosno kuću do 80 m2                        30
godina

– za stan, odnosno kuću preko 90 m2                   35
godina.

Rok otplate stambenog kredita za nadogradnju,
nastavak izgradnje i dovršenje obiteljske kuće iznosi: 20 godina.

Rok otplate stambenog kredita za poboljšanje
uvjeta stanovanja iznosi: 15 godina.

Iznimno se korisniku stambenog kredita može isti
dodijeliti na duži rok otplate ako bi to utjecalo na njegovu kreditnu
sposobnost, ali ne duži od 30 godina.

Članak 17.

Ministrica obitelji, branitelja i
međugeneracijske solidarnosti (u daljnjem tekstu: ministrica) odlukom imenuje
Stambenu komisiju i Stručnu komisiju na prijedlog Uprave za stambeno zbrinjavanje.

Stambena komisija dužna je bodovati podnositelja
zahtjeva, izrađivati nacrte Liste prvenstva i sl.

Stručna komisija obvezna je obaviti izvide na
terenu.

Mimo utvrđena redoslijeda na Listi prvenstva,
udruge proizašle iz Domovinskog rata, zbog izvanrednih okolnosti, mogu dati
prijedlog Stambenoj komisiji da donese odluku o dodjeli stambenog kredita osobi
iz članka 5. ove Uredbe.

Sredstva za dodjelu stambenih kredita vode se na
posebnoj poziciji Ministarstva ili kao depozit na posebnom računu kod ovlaštene
banke na temelju ugovora.

Ukupna godišnja sredstva za dodjelu stambenih
kredita raspoređuju se prema utvrđenom planu proizašlom na temelju Liste
prvenstva za tu kalendarsku godinu.

Iznos stambenog kredita, koji se može
korigirati, ovisi o strukturi odgovarajućeg stana iz članka 11. ove Uredbe,
prosječnoj cijeni izgradnje, troškovniku (zahtjevu) i kreditnoj sposobnosti
podnositelja zahtjeva i članova njegova zajedničkog domaćinstva koji preuzimaju
obvezu vraćanja kredita.

Članak 18.

Osobi iz članka 5. ove Uredbe koja ima
neuseljivu obiteljsku kuću, odnosno kuću u izgradnji, može se odobriti stambeni
kredit za nadogradnju, nastavak izgradnje ili dovršenje obiteljske kuće.

Prije donošenja rješenja o dodjeli stambenog
kredita iz stavka 1. ovog članka Stručna komisija izvršit će uvid u pojedine
elemente i dijelove građevinskih radova obiteljske kuće za koju se traži
stambeni kredit.

Iznos stambenog kredita s namjenom nadogradnje,
nastavak izgradnje i dovršenje obiteljske kuće odredit će se nakon utvrđena činjeničnog
stanja prema članku 14. stavku 1. ove Uredbe.

Članak 19.

Osobi koja ima u vlasništvu stan ili kuću
neodgovarajuće površine može se odobriti stambeni kredit u iznosu koji čini umnožak
razlike površine stana u vlasništvu i odgovarajućeg stana iz članka 11. ove
Uredbe i cijene građenja, ako je razlika veća od 6m2.

Osobi koja je otkupila stan po Zakonu može se
odobriti kredit za razliku površine iz članka 11. ove Uredbe koja mu je pripadala
u trenutku dodjele stana.

Naknadno povećanje broja članova kućanstva ne
utječe na povećanje stambenog prostora iz članka 11. ove Uredbe.

Odobreni stambeni kredit iz stavka 1. ovog
članka isplaćuje se neposredno podnositelju zahtjeva.

U smislu ove Uredbe smatra se da je osoba iz
stavka 1. ovog članka trajno stambeno zbrinuta.

Članak 20.

Stambeni kredit za poboljšanje stambenih uvjeta
može se odobriti osobi iz članka 5. ove Uredbe koja ima u vlasništvu stan ili
kuću.

Prije donošenja rješenja o dodjeli stambenog
kredita iz stavka 1. ovog članka Stručna komisija izvršit će uvid u pojedine
elemente i dijelove građevinskih radova obiteljske kuće za koju se traži
stambeni kredit.

Iznos stambenog kredita za poboljšanje uvjeta
stanovanja odredit će se nakon utvrđena činjeničnog stanja, a sukladno članku
14. stavku 2. ove Uredbe.

U smislu ove Uredbe smatra se da je osoba iz
stavka 1. ovog članka trajno stambeno zbrinuta.

Članak 21.

Ako je osoba iz članka 5. ove Uredbe kao član
obiteljskog domaćinstva ostvarila pravo na obnovu u iznosu od 10 m2 može joj se dodijeliti stambeni kredit
umanjen za stambenu površinu koja je u obnovi ostvarena.

Članak 22.

Osoba iz članka 5. ove Uredbe kojoj je
dodijeljen stambeni kredit za kupnju stana ili kuće u organiziranoj izgradnji
može, prije zaključenja ugovora o stambenom kreditu, koristiti stan u svojstvu
najmoprimca uz obvezu plaćanja zaštićene najamnine.

Ugovor o najmu stana sklapa se na određeno
vrijeme dok najmoprimac ne realizira stambeni kredit kod poslovne banke koju
ovlasti Ministarstvo, a najduže na rok od godine dana od dana kada mu je
odobren stambeni kredit za kupnju stana.

Zaštićena najamnina plaća se mjesečno u iznosu 2
kune po m2.

Iznimno se ugovor o najmu stana može produžiti
na još najviše godinu dana, ako korisnik stana dokaže da nema kreditnu
sposobnost za zaključenje ugovora o stambenom kreditu, uz obvezu plaćanja
zaštićene najamnine u dvostrukom iznosu po m2
stambene površine.

Članak 23.

Odobreni stambeni kredit koristi se prema
uvjetima iz ove Uredbe i ugovora o stambenom kreditu.

Namjensko korištenje odobrenoga stambenog
kredita nadzire Stambena komisija.

Osoba iz članka 5. ove Uredbe ostvaruje popust
pri otplati stambenog kredita prema postocima utvrđenim člankom 42. stavkom 1.
Zakona.

Članak 24.

Naplata odobrenoga stambenog kredita osigurava
se hipotekom na nekretninu ili izjavom dvojice solidarnih jamaca ili mjenicom.

Uvjeti i način osiguranja naplate odobrenoga
stambenog kredita određuje se ugovorom o stambenom kreditu prema Zakonu o
obveznim odnosima.

Članak 25.

Ugovor o stambenom kreditu Ministarstvo može
jednostrano raskinuti u sljedećim slučajevima:

a) ako se odobreni stambeni kredit koristi
nenamjenski

b) ako je korisnik stambenog kredita dao netočne
podatke koji su utjecali na to da dobije kredit

c) ako korisnik stambenog kredita proda stan ili
obiteljsku kuću kupljenu kreditom prije nego što otplati kredit, osim ako to
čini namjenski radi kupnje druge kuće ili stana

d) ako se odobreni stambeni kredit ne vraća na
način i pod uvjetima iz ugovora o stambenom kreditu.

U slučaju jednostranog raskida ugovora o
stambenom kreditu iz stavka 1. ovog članka, korisnik stambenog kredita obvezan
je vratiti odobreni a neotplaćeni stambeni kredit u roku šest mjeseci od
raskida ugovora.

Članak 26.

Osobi kojoj je odobren stambeni kredit sukladno
ovoj Uredbi, a koja je korisnik neodgovarajućeg stana u vlasništvu Republike
Hrvatske ili jedinica lokalne samouprave ili druge pravne osobe, mora isti
vratiti najkasnije u roku godine dana od zaključenja ugovora o stambenom
kreditu.

Kod
jednostranog raskida ugovora o stambenom kreditu primjenjuje se Zakon o
obveznim odnosima.

DODJELA STANOVA I KUĆA U
VLASNIŠTVU REPUBLIKE HRVATSKE

Članak 27.

Ovom Uredbom prenosi se pravo upravljanja
stanovima i kućama u vlasništvu Republike Hrvatske, kojima upravljaju
Ministarstvo unutarnjih poslova, Ministarstvo pravosuđa, Ministarstvo mora,
turizma, prometa i razvitka, Agencija za pravni promet i posredovanje
nekretninama i Središnji državni ured za upravljanje državnom imovinom, a na
koje se ne odnose odredbe Zakona o prodaji stanova na kojima postoji stanarsko
pravo i koji nisu opterećeni sudskim postupcima, te ih koriste članovi obitelji
smrtno stradaloga hrvatskog branitelja iz Domovinskog rata, članovi obitelji
zatočenoga ili nestaloga hrvatskog branitelja iz Domovinskog rata, HRVI iz
Domovinskog rata i članovi uže obitelji umrloga HRVI iz Domovinskog rata, na
Ministarstvo.

Ovom Uredbom prenosi se pravo upravljanja
stanovima i kućama u vlasništvu Republike Hrvatske kojima upravlja Ministarstvo
obrane, a koje koriste osobe iz članka 5. ove Uredbe nakon 7. studenoga 2001.
godine, a do stupanja na snagu Zakona o pravima hrvatskih branitelja iz
Domovinskog rata i članova njihovih obitelji, na Ministarstvo.

Članak 28.

Korisnici stanova i kuća iz članka 27. ove
Uredbe podnose zahtjev za otkup stana ili kuće, odnosno kupnju uz obročnu
otplatu pod pristupačnijim uvjetima od tržišnih u pogledu kamata i rokova
otplate tijelima koja upravljaju predmetnim stanovima ili kućama.

Prije predaje stanova i kuća iz stavka 1. ovog
članka, a na temelju zahtjeva stranke, tijela iz članka 27. ove Uredbe
Ministarstvu će dostaviti popis osoba koje koriste te stanove i kuće i članova
njihovih obitelji s podnesenom dokumentacijom.

O zahtjevu stranke Ministarstvo odlučuje u
skraćenom postupku, sukladno članku 122. stavku 4. Zakona.

Članak 29.

Stanove i kuće iz članka 27. ove Uredbe, čijim
je korisnicima utvrđeno pravo na stambeno zbrinjavanje, Ministarstvo unutarnjih
poslova, Ministarstvo obrane, Ministarstvo pravosuđa, Ministarstvo mora,
turizma, prometa i razvitka, Agencija za pravni promet i posredovanje
nekretninama i Središnji državni ured za upravljanje državnom imovinom predaje
Ministarstvu sa cjelokupnom dokumentacijom, kao i službenom evidencijom kojom
raspolaže, a koja se popisuje u zapisniku o izvršenoj primopredaji.

Članak 30.

Članovi obitelji smrtno stradaloga hrvatskog
branitelja iz Domovinskog rata, članovi obitelji zatočenoga ili nestaloga
hrvatskog branitelja iz Domovinskog rata, HRVI iz Domovinskog rata od I. do IV.
skupine oštećenja organizma i članovi uže obitelji umrloga HRVI iz Domovinskog
rata od I. do IV. skupine oštećenja organizma, koji koriste stanove i kuće iz
članka 27. ove Uredbe na dan stupanja na snagu Zakona o pravima hrvatskih
branitelja iz Domovinskog rata i članova njihovih obitelji, imaju pravo na
dodjelu i otkup istih na način da ostvaruju popust 100% pri kupnji stana ili
kuće.

Članak 31.

HRVI iz Domovinskog rata od V. do X. skupine oštećenja
organizma i članovi uže obitelji umrloga HRVI iz Domovinskog rata od V. do X.
skupine oštećenja organizma, koji koriste stanove i kuće iz članka 27. ove
Uredbe na dan 7. studenoga 2001. godine, imaju pravo na dodjelu i otkup istih,
s time da ostvaruju popust pri otkupu sukladno postotku oštećenja organizma.

HRVI iz Domovinskog rata od V. do X. skupine
oštećenja organizma i članovi uže obitelji umrloga HRVI iz Domovinskog rata od
V. do X. skupine oštećenja organizma, koji su korisnici stanova i kuća iz
članka 27. ove Uredbe nakon 7. studenoga 2001. godine, a do stupanja na snagu
Zakona o pravima hrvatskih branitelja iz Domovinskog rata i članova njihovih
obitelji, imaju pravo na kupnju stana ili kuće dodjelom stambenog kredita, pod
uvjetima utvrđenim člankom 42. Zakona u pogledu kamata i popusta pri kupnji te
člankom 16. ove Uredbe u pogledu rokova otplate.

Iznimno od stavaka 1. i 2. ovog članka, HRVI iz
Domovinskog rata od V. do X. skupine oštećenja organizma i članovi uže obitelji
umrlog HRVI iz Domovinskog rata od V. do X. skupine oštećenja organizma, koji
su korisnici stanova i kuća u vlasništvu Republike Hrvatske kojima je
upravljala Agencija za pravni promet i posredovanje nekretninama, a predani su
na upravljanje Ministarstvu, imaju pravo na dodjelu i otkup istih, s time da
ostvaruju popust pri otkupu sukladno postotku oštećenja organizma.

Članak 32.

Ministarstvo je dužno uputiti korisnicima
stanova i kuća iz članka 27. ove Uredbe ponudu za sklapanje ugovora o kupnji
stana ili kuće u roku godine dana, računajući od dana sklapanja ugovora o
najmu.

Korisnici stanova i kuća iz stavka 1. ovog
članka mogu iste kupiti ako u roku šest mjeseci od ponude za kupnju stana ili
kuće izvrše jednokratnu uplatu utvrđene cijene stana ili kuće.

Ako nakon proteka navedena roka ne izvrše
jednokratnu uplatu cijene stana ili kuće, nastavljaju koristiti navedeni stan
ili kuću u statusu zaštićenog najmoprimca.

Cijena stana ili kuće utvrđuje se sukladno
Uredbi o načinu utvrđivanja cijene stana i garaže (»Narodne novine«, br. 35/92, 72/92 i 83/93).

Činjenice odlučne za kupnju stana ili kuće
ocjenjuju se u vrijeme sklapanja ugovora o kupnji.

Na jednostrani raskid ugovora o kupnji stana ili
kuće primjenjivat će se odredbe članka 25. ove Uredbe.

Članak 33.

Članovi obitelji smrtno stradaloga hrvatskog
branitelja iz Domovinskog rata, članovi obitelji zatočenoga ili nestaloga
hrvatskog branitelja iz Domovinskog rata, HRVI iz Domovinskog rata i članovi
uže obitelji umrloga HRVI iz Domovinskog rata koji neprekidno 10 godina koriste
stanove i kuće u vlasništvu jedinica lokalne samouprave, moći će ih otkupiti od
jedinica lokalne samouprave pod uvjetima utvrđenim člancima 30., 31. i 32. ove
Uredbe.

Članak 34.

Na osobe iz članka 5. ove Uredbe koje koriste
stanove i kuće iz Uredbe o prijenosu prava upravljanja dijelom stanova u
vlasništvu Republike Hrvatske kojima upravlja Ministarstvo obrane (»Narodne
novine«, broj 97/2003), glede dodjele i otkupa stanova i kuća primjenjuju se
odredbe ove Uredbe.

Članak 35.

Ministrica obitelji, branitelja i
međugeneracijske solidarnosti može imenovati nadzornu komisiju koja će
obavljati nadzor nad radom Stambene i Stručne komisije iz članka 17. ove
Uredbe.

Članak 36.

Stupanjem na snagu ove Uredbe prestaje važiti
Uredba o dodjeli stambenih kredita članovima obitelji poginuloga hrvatskog
branitelja iz Domovinskog rata i HRVI iz Domovinskog rata (»Narodne novine«,
broj 97/2002) i Odluka o raspolaganju stanovima u vlasništvu Republike Hrvatske
namijenjenim za stambeno zbrinjavanje obitelji poginuloga hrvatskog branitelja
iz Domovinskog rata i HRVI iz Domovinskog rata (»Narodne novine«, br. 33/2003, 11/2004 i 23/2004).

Članak 37.

Ova
Uredba stupa na snagu osmog dana od dana objave u »Narodnim novinama«.

Klasa:
370-01/05-01/02

Urbroj: 5030104-05-1

Zagreb,
8. srpnja 2005.

Predsjednik

**dr****. sc. Ivo
Sanader, v. r.**

PRILOG

POPIS POTREBNIH ISPRAVA
UZ ZAHTJEV ZA DODJELU STAMBENOG KREDITA

1. rodni list za podnositelja zahtjeva i sve
članove obiteljskog domaćinstva

2. domovnica za podnositelja zahtjeva i sve
članove obiteljskog domaćinstva

3. vjenčani list

4. smrtni list za smrtno stradaloga hrvatskog
branitelja

5. potvrda o prebivalištu, odnosno boravištu za
podnositelja zahtjeva i sve članove obiteljskog domaćinstva

6. potvrda porezne uprave za podnositelja zahtjeva
i sve članove obiteljskog domaćinstva, da nisu porezni obveznici na temelju
poreza na dohodak od imovine i imovinskih prava u mjestu prebivališta

7. dokaz o stradanju u Domovinskom ratu za
podnositelja zahtjeva i člana obiteljskog domaćinstva (postrojba, datum,
okolnosti):

– rješenje o mirovini, odnosno rješenje o
obiteljskoj invalidnini (za obitelji smrtno stradalih hrvatskih branitelja)

– drugostupanjsko rješenje o stupnju tjelesnog
oštećenja (za HRVI)

– rješenje o mirovini, odnosno rješenje o
obiteljskoj invalidnini

8. za člana obiteljskog domaćinstva koji je
trajno nesposoban za samostalan rad i privređivanje – odgovarajuća potvrda
nadležnog tijela

9. za podnositelja zahtjeva koji je bio u
zatočeništvu – potvrda o mjestu i vremenu provedenom u zatočeništvu

10. za punoljetnu djecu koja su i članovi
obiteljskog domaćinstva – potvrda o redovnom pohađanju škole ili fakulteta

11. potvrda o zaposlenju i iznosu plaće, odnosno
rješenje o mirovini i posljednji odrezak o iznosu mirovine, za podnositelja
zahtjeva

12. potvrda da podnositelj zahtjeva pred
nadležnim prvostupanjskim tijelom nije pokrenuo postupak za utvrđivanje novog
postotka oštećenja organizma.

PODNOSITELJ ZAHTJEVA
DUŽAN JE, OSIM NAREČENE DOKUMENTACIJE,PRILOŽITI SLJEDEĆE:

I.
UZ ZAHTJEV ZA KUPNJU:

– dokaz da nema stan ili kuću u mjestu
prebivališta i priložiti ovjerenu izjavu da na području Republike Hrvatske nema
stan ili kuću

– dokaz da isto nije prodao, darovao ili na
drugi način otuđio poslije 1990. godine, osim za stambeni objekt za koji traži
kredit za podnositelja zahtjeva i sve članove obiteljskog domaćinstva koje
izdaju:

a) općinski sud, zemljišno-knjižni odjel

b) zavod za katastar i geodetske poslove

c) gradsko ili općinsko stambeno i komunalno
gospodarstvo

– dokaz da nije zaštićeni najmoprimac na
odgovarajućem stanu

– dokaz da nije korisnik odgovarajućeg stana na
temelju ugovora o najmu ili na temelju posebnog propisa

– priložiti ovjerenu izjavu da nema, niti je
ostvario, pravo na obnovu sukladno članku 64. Zakona o pravima hrvatskih
branitelja iz Domovinskog rata i članova njihovih obitelji i prema Zakonu o
obnovi.

II. UZ ZAHTJEV ZA
IZGRADNJU, NASTAVAK IZGRADNJE I DOVRŠENJE KUĆE ILI STANA:

a) pored navedenih dokumenata treba priložiti i
dokaz da posjeduje građevinsko zemljište s građevinskom dozvolom

b) dokaz da je vlasnik kuće ili stana, te da
ista ne odgovara potrebama obiteljskog domaćinstva prema kriterijima utvrđenim
odredbama članka 11. ove Uredbe

c) da posjeduje građevinsko zemljište

d) vlasnički list kuće ili stana.

III. UZ ZAHTJEV ZA
POBOLJŠANJE UVJETA STANOVANJA:

– pored navedenih dokumenata treba priložiti
dokaz da je vlasnik stana, odnosno kuće na kojima treba provesti građevinske
radove.

Uredba, NN 86/2005-1690